ข้อบัญญัติองค์การบริหารส่วนตำบลไทรย้อย เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2556

ข้อบัญญัติองค์การบริหารส่วนตำบลไทรย้อย
ข้อบัญญัติองค์การบริหารส่วนตำบลไทรย้อย
เรื่อง
การลดหย่อนที่ดินที่ไม่ต้องเสียภาษีบำรุงท้องที่
พ.ศ. ๒๕๕๖[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
และมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลไทรย้อยโดยความเห็นชอบของสภาองค์การบริหารส่วนตำบลไทรย้อย
และนายอำเภอเด่นชัย จึงขอออกข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลไทรย้อย เรื่อง
การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๖

ข้อ ๒ ให้ใช้ข้อบัญญัตินี้ให้ใช้บังคับในเขตองค์การบริหารส่วนตำบลไทรย้อย
ตั้งแต่วันที่ ๑ มกราคม พ.ศ. ๒๕๕๗ เป็นต้นไป

ข้อ ๓ บรรดาข้อบังคับ
ระเบียบ
และคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่เป็นกรรมสิทธิ์ของเอกชน
เจ้าพนักงานท้องถิ่น หมายความว่า
นายกองค์การบริหารส่วนตำบลไทรย้อย
เจ้าพนักงานประเมิน หมายความว่า
บุคคลที่นายกองค์การบริหารส่วนตำบลไทรย้อยแต่งตั้งให้ปฏิบัติหน้าที่ตามพระราชบัญญัติภาษีบำรุงท้องที่
พ.ศ. ๒๕๐๘

ข้อ ๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในจังหวัดแพร่
ถ้าเป็นที่ดินที่อยู่ในเขตองค์การบริหารส่วนตำบลไทรย้อย และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่จำนวน ๓ ไร่

ข้อ ๖ การลดหย่อนตามเกณฑ์ในข้อ ๕
ให้ได้รับการลดหย่อนสำหรับที่ดินที่อยู่ในจังหวัดใดจังหวัดหนึ่งแต่จังหวัดเดียว ทั้งนี้ ให้ผู้ยื่นแบบแสดงรายการที่ดินตามมาตรา
๒๔ หรือมาตรา ๒๕ แห่งพระราชบัญญัติภาษีบำรุงท้องที่ พ.ศ. ๒๕๐๘
แสดงความจำนงต่อเจ้าพนักงานประเมินพร้อมลงลายมือชื่อไว้เป็นหลักฐาน

ข้อ ๗ ผู้ใดโดยรู้อยู่แล้ว
หรือโดยจงใจแจ้งข้อความอันเป็นเท็จ ให้ถ้อยคำเท็จ ตอบคำถามด้วยคำอันเป็นเท็จ
หรือนำพยานหลักฐานมาแสดงเพื่อหลีกเลี่ยงภาษีบำรุงท้องที่ มีความผิดตามมาตรา ๕๓ แห่งพระราชบัญญัติภาษีบำรุงท้องที่
พ.ศ. ๒๕๐๘

ข้อ ๘ ให้นายกองค์การบริหารส่วนตำบลไทรย้อย
เป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ ประกาศ
หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๒๕ ธันวาคม พ.ศ. ๒๕๕๖
เน้ย สมบูรณ์เถกิง
นายกองค์การบริหารส่วนตำบลไทรย้อย







ปริยานุช/ผู้จัดทำ
๒๔ มิถุนายน
๒๕๕๘

วริญา/ผู้ตรวจ
๒๔ มิถุนายน
๒๕๕๘


[๑] ราชกิจจานุเบกษา
เล่ม ๑๓๒/ตอนพิเศษ ๑๓๗ ง/หน้า ๑๓/๑๘ มิถุนายน ๒๕๕๘